作者:儲光羲
標題:酬李處士山中見贈
內容:厥初遊太學，相與極周旋。含採共朝暮，知言同古先。孟陽題劍閣，子雲獻甘泉。斯須曠千里，婉娩將十年。今來豔陽月，好鳥鳴翩翩。同聲既求友，不肖亦懷賢。引領遲芳信，果枉瑤華篇。成頌非其德，高文徒自妍。聲塵邈超越，比興起孤絕。始信郢中人，乃能歌白雪。跂予北堂夜，搖筆酬明哲。綠竹動清風，層軒靜華月。想像南山下，恬然謝朝列。猶恐鶗鴂鳴，坐看芳草歇。邀以青松色，同之白華潔。永願登龍門，相將持此節。